ছুটির দিনে জমজমাট মৌচাকের ঈদবাজার
“এই আপা এদিকে, ভাইয়া এদিকে আসেন। কী লাগব? থ্রিপিস, টুপিস, ওয়ান পিস, শাড়ি- সব এইদিকে।”রাজধানীর মৌচাক এলাকার ফরচুন শপিংমলে দৃষ্টি আকর্ষণের চেষ্টা করছিলেন বিক্রয়কর্মী সবুজ।রোজার ঈদের আগে শেষ শুক্রবার বিক্রেতাদের হাঁকডাকে গমগম করছে রাজধানীর বিভিন্ন বিপণিবিতান। এতদিন ঘুরেফিরে দেখলেও শেষ মুহূর্তে আর সেই সুযোগ নেই।ফরচুন শপিংমলের ‘চৈতী স্টাইলে’ কেনাকাটা করতে এসেছিলেন সুমন-লিমা দম্পতি।বেসরকারি চাকুরে সুমন আহমেদ বিডিনিউজ টোয়েন্টিফোর ডটকমকে বলেন, “এর আগে দুইদিন দেখে গেলাম এসে। কিছুই কেনা হয়নি। কাল বা পরশু গ্রামে চলে যাব।
“তাই শেষ মুহূর্তে নিজেদের পাশাপাশি মা-বাবা পরিজনের জন্যও কেনাকাটা করতেই আজ আসা। তবে, ভিড় দেখে মনে হচ্ছে আগে কিনে ফেললেই ভালো হত।”‘ক্যারন’ নামে একটি পোশাক ব্র্যান্ডের আউটলেটে বেশ ভিড় দেখা গেল। সেখানে কথা হচ্ছিল হাসনাইন তমার সঙ্গে। মাকে নিয়ে কেনাকাটা করতে আসা তমা থাকেন রাজধানীর শান্তিনগরে।
একটি বহুজাতিক কোম্পানির ব্র্যান্ড ম্যানেজার তমা বলেন, “রোজার ঈদের আনন্দ আসলে কেনাকাটাতেই। কোরবানি ঈদে যেমন পশু কোরবানিতে।“আমি আর মা গত কয়েকদিন প্রতিদিনই কিছু-কিছু করে কেনাকাটা করছি। আজ একটু ভিড় বেশি। কিন্তু এই এনভায়রনমেন্ট ভালোই লাগে আসলে। ”
এই বিপণিবিতানে কিডস টু লেডি, রাইজারসহ বেশ কিছু কাপড়ের দোকানে ভিড় দেখা গেল। চোখে পড়ার মতো ক্রেতা দেখা গেল কসমেটিকস আর গয়নার দোকানে।দোকানিরা জানালেন, অন্য দিনের তুলনায় এদিন ক্রেতা সমাগম অনেক বেশি। বিক্রিবাট্টাও বেশ ভালোই হচ্ছে।সাপ্তাহিক ছুটির এই দিনে ভিড় দেখা গেছে এ এলাকার মৌচাক মার্কেটেও। ক্রেতা-দর্শনার্থীদের ভিড়ে ঢুকতেই বেশ বেগ পেতে হলো। ওড়না, রেডিমেইড ব্লাউজ, হিজাব আর শাড়ি কিনতেই বেশি ভিড় জমিয়েছেন ক্রেতারা।
কাপড়ের দোকান ‘দোসতী’র বিক্রয়কর্মী আবদুল আহাদ বিডিনিউজ টোয়েন্টিফোর ডটকমকে বলেন, “আজকে ভিড় বেশি। বেচাও হইতাছে কম-বেশি। অন্য দিনের তুলনায় বিক্রিও ভালো।”মৌচাক মার্কেটে কেনাকাটা করতে এসেছিলেন পল্টনের বাসিন্দা নাজমুন নাহার।একটি বেসরকারি প্রতিষ্ঠানের এ চাকুরে বলেন, “এখানে দারুণ-দারুণ ডিজাইনের ব্লাউজ পাওয়া যায়, সেটাই কিনতেই এলাম। কাল বা পরশু গ্রামের বাড়ি চলে যাব। আজ ছুটি। তাই ভাবলাম কিনে ফিরি।”
শান্তিনগর এলাকার টুইন টাওয়ারে ‘এ এস কালেকশন’ এ প্রসাধনী কিনছিলেন মুকবুল হোসাইন।তিনি বললেন, “বউ একটু অসুস্থ। তাই আমিই আজ এসেছি। ওর কিছু কসমেটিকস কিনতে। মূলত নিয়মিত বিরতিতে কেনা লাগলেও আজকের কেনাটা ঈদ উপলক্ষেই।”তবে ক্রেতাদের কোনো ভিড় দেখা যায়নি এ এলাকার আরেক বিপণিবিতান কর্ণফুলী গার্ডেন শপিং কমপ্লেক্সে। সেখানে দু-একটি দোকানে কিছু ক্রেতার দেখা মিললেও ঈদের ভিড় দেখা যায়নি।

“ভিড় দেখে মনে হচ্ছে আগে কিনে ফেললেই ভালো হত,” বলেন এক ক্রেতা।